चार परीक्षा केंद्रों पर हुई बारहवीं बोर्ड परीक्षा
सुमेरपुर| शहरीक्षेत्र में चार परीक्षा केंद्रों पर गुरूवार को माध्यमिक शिक्षा बोर्ड की कक्षा बारहवीं की परीक्षा शुरू हुई। पहले दिन परीक्षार्थियों ने अंग्रेजी विषय का पर्चा हल करने में दिमागी घोड़े दौड़ाए। क्षेत्र में राजकीय उच्च माध्यमिक विद्यालय राजकीय बालिका उच्च माध्यमिक विद्यालय, चेतन विद्या मंदिर एच.सी. बाफना स्कूलों में बने केंद्रों पर पुलिस सुरक्षा में परीक्षा शुरू हुई। परीक्षा शुरू होने के घंटों पहले ही परीक्षार्थी केंद्रों पर एकत्रित हो गए। यहां कोई परीक्षा पूर्व तैयारी करता नजर आया तो कोई मित्रों के साथ परीक्षा में आने वाले सवालों को लेकर बातचीत में मशगूल रहा। पहले दिन ही परीक्षा सम्पन्न होने के बाद परीक्षार्थी भीड़ के रूप में केंद्रों से बाहर निकले। किसी के चेहरे पर पेपर ठीक रहने की खुशी दिखी तो कई के चेहरों पर थोड़ी मायूसी नजर आई। माध्यमिक शिक्षा बोर्ड की ओर से गुरूवार से शुरू हुई परीक्षा में पहला पेपर का अंग्रेजी का रहा। पेपर आसान होने से परीक्षार्थियों के चेहरे खिले रहे। पेपर देकर बाहर आए विद्यार्थियों ने बताया कि पेपर में पैसेज, पेराग्राफ राइटिंग के प्रश्न सरल आए। एक प्रश्न में जरूर दिक्कत आई। उक्त परीक्षा प्रात: साढ़े 8 बजे शुरू हुई। परीक्षा केन्द्र के अंदर इस बार सख्ती थी। परीक्षार्थियों के अलावा किसी को भी अंदर प्रवेश नहीं दिया गया।
hin_Deva hin_Deva